夜燒松明火次韻黄養正
作者：于石
朝代：宋

paragraphs: 銀爐熾炭麒麟紅，銷金帳煖熏籠烘。
爨下有蠟可代薪，笑我夜寒癡坐然枯松。
貧富貴賤何不公，安能排雲叫呼天九重。
空憐爾松生抱有用材，不遇匠石梁棟施帡幪。
盤根錯節屹立凍不死，凜凜勁氣猶足排嚴冬。
顛崖峭壁人跡絕，閑雲流水相冥濛。
胡爲明不能保身，丁丁斧斤山其童。
鶉衣百結縮如蝟，地爐擁膝便可閑從容。
當年榷油幸不嚴汝禁，餘用尚及斯民窮。
陽和無聲入骨髓，不知夜雪沒屋霜橫空。
但見濛濛香霧靄四壁，紅煇紫焰明窗櫳。
禦寒何必裘蒙茸，盎然一室回春風。
何當散作一天煖，坐令四海盡在春風中。